Bétera presenta la seua Agenda Cultural
01 de abril de 2022

L'Ajuntament de Bétera arranca el mes d'abril amb la presentació de l'Agenda Cultural que compta amb una programació gratuïta d'abril a juliol amb multitud d'espectacles en els diferents espais culturals del municipi tant en interiors com a l'aire lliure.

Aquest mateix matí l'Alcaldessa de Bétera, Elia Verdevío i el regidor de Cultura, Manuel Chover, han presentat aquesta Agenda Cultural per als pròxims 4 mesos. 120 dies per davant per a gaudir d'una infinitat d'activitats per a tots els públics. Humor, música, contes, exposicions, presentacions, teatre, cinema i molt més per a divertir-se d'abril a juliol sense necessitat d'eixir de Bétera.

“Comptem amb un nivell cultural excepcional i això es reflecteix en aquesta programació que ha preparat la nostra regidoria de Cultura per a fer-nos gaudir a tots, tinguem l'edat que tinguem” amb aquestes paraules ha començat la presentació Elia Verdevío qui ha agraït la labor que es realitza des de la regidoria i la voluntat de comptar amb companyies i persones relacionades amb la cultura del municipi.

En aquest sentit ha volgut tindre també unes paraules de felicitació per a aquells veïns i veïnes que presentaran llibres, exposaran les seues obres o es pujaran a l'escenari dins d'aquesta Agenda Cultural “perquè a Bétera comptem amb grans artistes, hem d'estar al seu costat i mostrar tot el seu talent”.

El regidor de Cultura, per part seua, ha recordat que “presentar aquesta Agenda suposa una gran satisfacció per a aquest Ajuntament que ha treballat tan dur per a tornar a la normalitat i que durant la pandèmia ha ideat fórmules per a seguir amb la cultura, primer des de casa i després amb recursos i personal que permeteren la difusió de la cultura en un entorn segur a Bétera durant els dos últims anys”.

“No ha sigut fàcil” ha asseverat, però “ha valgut la pena”, ha continuat mentre llambregava l'agenda que a més d'en format digital es repartirà tant en els edificis municipals com pel municipi perquè arribe a tots els veïns i veïnes.

“Hui estem ací per a convidar a la ciutadania, siga de Bétera o no, perquè participe i gaudi de la nostra oferta cultural enfocada a tots els públics i d'accés gratuït perquè així puga arribar a totes les persones. Vivim una situació conjuntural complicada que no ha de condicionar l'accés de ningú, la cultura ha de ser accessible a tots perquè només junts farem gran la cultura a Bétera” ha explicat Manuel Chover.

Bétera amb les associacions culturals

D'entre tots els espectacles programats la Alcadesa i el regidor han volgut destacar el II Festival de Novel·la Històrica Noir, el IV FestiJazz i la XX edició del Cicle de Concerts de Música Clàssica perquè “són activitats ja molt nostres, que formen part de nosaltres i a les quals donem continuïtat amb cada edició però també unes altres que comencem amb gran il·lusió”. A més, tots dos han assenyalat “tot això sempre sense oblidar-nos de les nostres associacions culturals perquè gràcies a elles podem fer més gran culturalment, si cap, la nostra població així com la seua programació cultural”.

Al seu torn, també s'ha posat l'accent en la primera edició de la I Mostra de Teatre Amateur que, després de presentar-se més de 42 companyies de teatre de diferents províncies de tota Espanya, es troba avaluant cada candidatura per a formar part de les 4 obres que s'interpretaran el mes vinent de Maig. I també en la realització deI I Congrés Internacional de Trombó que congregarà als millors trombons durant els dies 14, 15 i 16 de maig.

Una Agenda Cultural molt completa que farà gaudir a totes les famílies de Bétera d'abril a juliol.